CELEX: 32017D0976
Language: mt
Date: 2017-06-07 00:00:00
Title: Deċiżjoni ta' Implimentazzjoni tal-Kummissjoni (UE) 2017/976 tas-7 ta' Ġunju 2017 dwar l-approvazzjoni tad-deċiżjoni ta' eżenzjoni skont l-Artikolu 9 tad-Direttiva tal-Kunsill 96/67/KE dwar il-forniment ta' ċerti servizzi ta' groundhandling fl-Ajruport ta' Tallinn (AS Tallinna Lennujaam) (notifikata bid-dokument C(2017) 3798)

9.6.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 146/150
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/976
   tas-7 ta' Ġunju 2017
   dwar l-approvazzjoni tad-deċiżjoni ta' eżenzjoni skont l-Artikolu 9 tad-Direttiva tal-Kunsill 96/67/KE dwar il-forniment ta' ċerti servizzi ta' groundhandling fl-Ajruport ta' Tallinn (AS Tallinna Lennujaam)
   
      
         (notifikata bid-dokument C(2017) 3798)
      
   
   (It-test bl-Estonjan biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 96/67/KE tal-15 ta' Ottubru 1996 dwar l-aċċess għas-suq tal-groundhandling fl-ajruporti tal-Komunità (1), u b'mod partikolari l-Artikolu 9(5) tagħha,
   Billi:
   1.   ID-DEĊIŻJONI TA' EŻENZJONI NOTIFIKATA MILL-GVERN TAR-REPUBBLIKA TAL-ESTONJA
   
   
               (1)
            
            
               B'email tal-14 ta' Frar 2017, u b'ittra li waslet għand il-Kummissjoni fis-7 ta' Marzu 2017, l-awtoritajiet Estonjani nnotifikaw, skont l-Artikolu 9(3) tad-Direttiva 96/67/KE (minn hawn 'il quddiem: “id-Direttiva”), deċiżjoni ta' eżenzjoni tal-gvern tar-Repubblika tal-Estonja, meħuda abbażi tal-Artikolu 9(1)(b) tad-Direttiva fir-rigward tal-Ajruport ta' Tallinn.
            
         
               (2)
            
            
               L-eżenzjoni tikkonsisti f'illi jiġi miżmum għall-korp amministrattiv tal-ajruport (Tallinn Airport Ltd), permezz tal-kumpanija sussidjarja tiegħu li tappartjeni għalih 100 % Tallinn Airport GH Ltd, bħala l-unika entità, id-dritt esklussiv li jipprovdi lil partijiet terzi fl-Ajruport ta' Tallinn is-servizzi li ġejjin, imsemmija fil-punti 3 u 5 tal-Anness tad-Direttiva: l-immaniġġar tal-bagolli u l-immaniġġar tar-rampa. L-eżenzjoni tingħata, abbażi tal-Artikolu 9(1)(b) tad-Direttiva, għal perjodu inizjali ta' sentejn, li jibda mill-15 ta' Mejju 2017 u jispiċċa fl-14 ta' Mejju 2019. Barra minn hekk, l-awtoritajiet Estonjani ddeċidew, fid-dawl taż-żmien previst sabiex jingħelbu l-limitazzjonijiet ta' spazju b'mod li jippermetti aktar ftuħ tas-suq, li dan il-perjodu jiġi estiż għal perjodu addizzjonali ta' sentejn mill-15 ta' Mejju 2019 sal-14 ta' Mejju 2021 abbażi tal-Artikolu 9(6) tad-Direttiva.
            
         
               (3)
            
            
               Skont l-Artikolu 9(5) tad-Direttiva, il-Kummissjoni kkonsultat mal-Gvern Estonjan dwar l-abbozz tagħha ta' evalwazzjoni.
            
         2.   IS-SITWAZZJONI ATTWALI FL-AJRUPORT TA' TALLINN
   
   
               (4)
            
            
               Wara żieda riċenti fit-traffiku annwali lil hinn mil-limitu ta' 2 miljun moviment ta' passiġġieri previst fl-Artikolu 1(2) tad-Direttiva, l-Ajruport ta' Tallinn jaqa' fil-kamp ta' applikazzjoni tad-Direttiva u l-obbligi tagħha marbuta mal-ftuħ tas-suq tal-groundhandling.
            
         
               (5)
            
            
               Rigward l-immaniġġar tal-bagolli, l-ajruport ta' Tallinn bħalissa għandu terminal wieħed tal-passiġġieri u faċilità ta' tqassim tal-bagolli waħda għall-bagolli li jiġu reġistrati lokalment u l-bagolli kollha għat-trasferiment li tinsab f'livell sotterran tal-parti ċentrali tat-terminal.
            
         
               (6)
            
            
               Fil-preżent, filwaqt li l-aċċess ġenerali għas-suq tal-groundhandling huwa liberalizzat għalkollox, minħabba nuqqas ta' spazju, l-ajruport huwa l-uniku fornitur tas-servizzi tal-immaniġġar tal-bagolli u tar-rampa permezz tas-sussidjarja tiegħu.
            
         
               (7)
            
            
               L-ajruport ta' Tallinn bħalissa qiegħed fil-proċess li jiżviluppa l-ajruport. Dan il-proċess kien ippjanat fl-2010 u fil-bidu ma kienx maħsub għall-ftuħ tas-suq tal-groundhandling. Madankollu, peress li l-limitu ta' 2 miljun passiġġier intlaħaq mill-ajruport, l-applikabbiltà tad-Direttiva ġiet attivata u l-pjanijiet ta' kostruzzjoni ġew riveduti skont il-każ sabiex jiġu riżervati investimenti speċifiċi għall-ftuħ tas-suq tal-groundhandling. L-ajruport għandu fis-seħħ pjanijiet ta' investiment tal-ajruport kemm għall-kostruzzjoni inizjali, li se tkompli titwettaq kif ippjanat kif ukoll dawk imfassla speċifikament għall-ftuħ tas-suq tal-groundhandling għas-snin li ġejjin filwaqt li jimminimizza l-inkonvenjenzi lill-passiġġieri waqt ix-xogħlijiet ta' kostruzzjoni billi jiżgura l-kontinwità tal-operazzjonijiet, li se jkunu meħtieġa fid-dawl ta' żieda prevista fil-volum ta' passiġġieri, b'mod partikolari matul il-Presidenza Estonjana tal-UE li jmiss mill-1 ta' Lulju sal-31 ta' Diċembru 2017.
            
         
               (8)
            
            
               Il-proġetti ta' investiment ewlenin li ġejjin għall-iżvilupp tal-infrastruttura jinsabu għaddejjin jew se jitnedew fl-ajruport ta' Tallinn:
               
                           —
                        
                        
                           Proġett għall-Iżvilupp taż-Żona tat-Titjir (Airside) fl-2020–2016;
                        
                     
                           —
                        
                        
                           Estensjoni tal-Moll tan-Nofsinhar fit-Terminal tal-Passiġġieri fl-2016–2019;
                        
                     
                           —
                        
                        
                           Il-kostruzzjoni tal-Istazzjon tal-Parkeġġ (parti mill-proġett tat-terminal tal-passiġġieri) fl-2017;
                        
                     
                           —
                        
                        
                           Investimenti għall-ftuħ tas-suq tal-groundhandling fl-2019–2021.
                        
                     
         3.   KONSULTAZZJONI MAL-PARTIJIET INTERESSATI
   
   
               (9)
            
            
               Skont l-Artikolu 9(3) tad-Direttiva, il-Kummissjoni ppubblikat sommarju tad-deċiżjoni ta' eżenzjoni notifikata mill-awtoritajiet Estonjani f'Il-Ġurnal Uffiċjali tal-Unjoni Ewropea tad-29 ta' Marzu 2017 (2) u stiednet lill-partijiet interessati biex jissottomettu l-kummenti tagħhom.
            
         
               (10)
            
            
               Il-Kummissjoni rċeviet kummenti mingħand assoċjazzjoni tal-linji tal-ajru li targumenta — kontra l-argumenti tal-Gvern Estonjan — li m'hemmx limitazzjoni ta' spazju fl-infrastruttura attwali li tostakola lil Tallinn Airport Ltd. milli ssib soluzzjoni biex takkomoda tal-inqas fornitur tas-servizz ieħor addizzjonali. L-assoċjazzjoni tal-linji tal-ajru qed tgħid li fil-passat diversi kumpaniji kienu qegħdin jipprovdu servizzi ta' groundhandling fl-ajruport ta' Tallinn għal perjodu estensiv.
            
         4.   EVALWAZZJONI TAL-EŻENZJONI FID-DAWL TAD-DISPOŻIZZJONIJIET TAD-DIRETTIVA
   
   
               (11)
            
            
               L-awtoritajiet Estonjani bbażaw id-deċiżjoni ta' eżenzjoni tagħhom fuq l-Artikolu 9(1)(b) u tad-Direttiva, li f'każ ta' restrizzjonijiet speċifiċi ta' spazju disponibbli jew ta' kapaċità, espressament jippermetti lill-Istat Membru li għal fornitur uniku jirriżervaw kategorija waħda jew aktar ta' servizzi ta' groundhandling imsemmija fl-Artikolu 6(2) (3). F'dan il-każ, skont l-Artikolu 9(2) l-awtoritajiet Estonjani speċifikaw il-kategoriji kkonċernati mid-deċiżjoni ta' eżenzjoni. Il-kategoriji kkonċernati huma l-immaniġġar tal-bagolli u l-immaniġġar tar-rampa msemmija fil-punti 3 u 5 tal-Anness tad-Direttiva, filwaqt li l-aċċess għas-suq lill-kategoriji l-oħra kollha ta' servizzi ta' groundhandling fl-ajruport ta' Tallinn mhuwiex limitat.
            
         
               (12)
            
            
               L-eżenzjoni qed tingħata mir-Repubblika tal-Estonja prinċipalment għar-raġuni li ġejja: ir-restrizzjonijiet attwali fir-rigward tal-ispazju u tal-kapaċità disponibbli fl-ajruport ta' Tallinn jagħmluha impossibbli li jiġi introdott fornitur ieħor tas-servizzi tal-groundhandling għall-kategoriji ta' servizzi msemmijin hawn fuq (eskluż it-trasport, it-tagħbija fuq l-inġenji tal-ajru, u l-ħatt minnhom, tal-ikel u x-xorb) waqt l-attivitajiet ta' kostruzzjoni li se jippermettu bis-sħiħ biex jinfetaħ is-suq għas-servizzi tal-immaniġġar tar-rampa u tal-immaniġġar tal-bagolli. B'mod partikolari:
               
                           —
                        
                        
                           Minħabba l-pożizzjoni u d-daqs tal-faċilità attwali tal-għażla tal-bagolli mhuwiex possibbli li jiġi allokat spazju għal fornituri addizzjonali tal-immaniġġar tal-bagolli. B'mod partikolari, l-ispazju operazzjonali huwa limitat u ristrett u l-immaniġġar tal-karru tal-bagalji huwa diffiċli għall-fornitur tas-servizzi attwali, speċjalment matul il-perjodi l-aktar intensivi. Il-pożizzjoni tal-faċilità attwali ma tistax tiġi estiża għal żoni oħra fis-sens li l-ftuħ tas-suq għal kumpanija oħra tal-immaniġġar tal-bagolli jirrikjedi użu sinifikanti ta' xogħlijiet għall-kostruzzjoni ta' faċilitajiet ġodda f'żona esterna.
                        
                     
                           —
                        
                        
                           Hemm nuqqas ta' spazju disponibbli fil-viċinanza tal-pożizzjoni tal-ipparkjar tal-inġenji tal-ajru li jagħmilha impossibbli biex jakkomoda parkeġġ għal tagħmir addizzjonali minn kumpanija oħra tal-immaniġġar tar-rampa. Il-pożizzjonijiet attwali għall-parkeġġ maħsuba għall-makkinarju tal-groundhandling u għat-trolleys tal-bagalji fil-postijiet tal-parkeġġ fuq ir-rampa u taħt is-sala tat-terminal tal-passiġġieri diġà qed jintużaw f'kapaċità sħiħa. Il-ġestjoni tal-limitazzjonijiet ta' spazju kif inhuma issa hija ta' sfida għall-fornitur tas-servizzi attwali, b'mod partikolari pereżempju matul l-istaġun tax-xitwa, meta l-vetturi tas-servizz tat-tneħħija u tar-rimi tal-borra jkunu pparkjati wkoll fl-ispazju limitat tal-parkeġġ. Barra minn hekk, ma hemm l-ebda ħangars jew garaxxijiet speċjali għall-parkeġġ tat-tagħmir. Billi ma hemm l-ebda spazju fiżiku li jippermetti li tiżdied id-disponibbiltà tal-kapaċità tal-parkeġġ fil-viċinanza tat-terminal tal-passiġġieri, bħalissa mhuwiex possibbli li jiġi akkomodat operatur tal-groundhandling ieħor u dan jeħtieġ xogħol sinifikanti għall-bini ta' faċilitajiet ġodda.
                        
                     
         
               (13)
            
            
               L-ewwel nett, il-Kummissjoni tqis li ż-żona tal-bagolli hija limitata billi hija twila 72 metru, wiesgħa 13-il metru u għolja 1,9 metru, li mhux suffiċjenti biex ikun hemm it-tieni fornitur tal-immaniġġar tal-bagolli. It-tieni, fid-dawl tal-ewwel paragrafu tal-Artikolu 9 tad-Direttiva li jirreferi għal restrizzjonijiet ta' spazju jew ta' kapaċità li jinħolqu b'mod partikolari minn konġestjoni u utilizzazzjoni taż-żona, il-Kummissjoni tinnota li dawn l-aspetti fl-ajruport ta' Tallinn huma kkaratterizzati minn tliet perjodi bieżla qosra li matulhom bosta unitajiet ta' tagħmir iridu jiġu operati f'ħin limitat fir-restrizzjonijiet ta' spazju attwali. It-tielet, ir-restrizzjonijiet tal-ispazju ma jistgħux jiġu solvuti malajr u b'mod sempliċi permezz tal-espansjoni taż-żona attwali tal-faċilità minħabba n-nuqqas ta' disponibbiltà taż-żona li madwarha hija mibnija. Fl-aħħar nett, attwalment m'hemmx biżżejjed spazju biex fih jinħażen it-tagħmir jew biex jiġi pożizzjonat persunal ta' handler addizzjonali tal-bagolli.
            
         
               (14)
            
            
               Fir-rigward tal-immaniġġar tar-rampa, il-Kummissjoni nnutat ukoll li qabelxejn hemm nuqqas ta' spazju disponibbli fil-viċinanza tal-pożizzjoni tal-ipparkjar tal-inġenji tal-ajru li jagħmilha impossibbli biex jakkomoda parkeġġ għal tagħmir addizzjonali minn kumpanija oħra tal-immaniġġar tar-rampa. It-tieni, il-pożizzjonijiet attwali għall-parkeġġ maħsuba għall-makkinarju tal-groundhandling u għat-trolleys tal-bagalji fil-postijiet tal-parkeġġ fuq ir-rampa u taħt is-sala tat-terminal tal-passiġġieri diġà qed jintużaw f'kapaċità sħiħa. It-tielet, l-immaniġġar tal-limitazzjonijiet ta' spazju tal-ajruport ta' Tallinn kif inhuma issa hija ta' sfida għall-fornitur tas-servizzi attwali, b'mod partikolari matul l-istaġun tax-xitwa, meta l-vetturi tas-servizz tat-tneħħija u tar-rimi tal-borra jkunu pparkjati wkoll fl-ispazju limitat tal-parkeġġ. Ir-raba', ma hemm l-ebda ħangars jew garaxxijiet speċjali għall-parkeġġ tat-tagħmir. Fl-aħħar nett, billi ma hemm l-ebda spazju fiżiku li jippermetti li tiżdied id-disponibbiltà tal-kapaċità tal-parkeġġ fil-viċinanza tat-terminal tal-passiġġieri, bħalissa mhuwiex possibbli li jiġi akkomodat operatur tal-groundhandling ieħor u dan jeħtieġ xogħol sinifikanti għall-bini ta' faċilitajiet ġodda.
            
         
               (15)
            
            
               Fir-rigward tal-istqarrijiet tal-assoċjazzjoni tal-linji tal-ajru li diversi kumpaniji kienu qegħdin jipprovdu servizzi ta' groundhandling fl-ajruport ta' Tallinn fil-passat, il-Kummissjoni tinnota li skont l-informazzjoni mogħtija mill-Estonja, mill-1998 'il hawn, l-għadd ta' titjiriet fl-ajruport ta' Tallinn żdied b'iktar minn 50 % u l-għadd ta' passiġġieri żdied b'300 %, filwaqt li d-daqs taż-żona tal-immaniġġar tal-bagolli u tar-rampa baqa' kif kien. Id-disponibbiltà tal-ispazju għaldaqstant inbidlet minħabba din iż-żieda fit-traffiku. L-assoċjazzjoni tal-linji tal-ajru ma tispeċifikax kif l-immaniġġar tar-rampa u l-immaniġġar tal-bagolli jistgħu jiġu operati minn kumpanija tal-groundhandling oħra fiċ-ċirkostanzi attwali.
            
         
               (16)
            
            
               Sabiex jingħelbu l-limitazzjonijiet ta' spazju msemmija hawn fuq, l-awtoritajiet Estonjani ppreżentaw pjan dettaljat sabiex tiġi estiża l-infrastruttura ħalli tippermetti d-dħul tat-tieni fornintur tal-immaniġġar tal-bagolli u tal-immaniġġar tar-rampa u tintlaħaq konformità mal-grad tal-ftuħ tas-suq meħtieġ mid-Direttiva. L-iskadenza tal-eżenzjoni fl-2021 għandha tikkoinċidi mat-tlestija ppjanata tal-perjodu tal-kostruzzjoni li jippermetti l-ftuħ tas-suq.
            
         
               (17)
            
            
               F'dan ir-rigward, il-Kummissjoni tinnota li t-tliet proġetti li jridu jitwettqu fl-ajruport ta' Tallinn jikkontribwixxu lejn il-ftuħ tas-suq tal-groundhandling kif ġej:
               
                           —
                        
                        
                           Proġett għall-Iżvilupp taż-Żona tat-Titjir (Airside) (fl-2020-2016): L-ajruport ta' Tallinn se jtella' żona addizzjonali għat-tneħħija tas-silġ fil-Lvant tar-runway u se jestendi r-rampa A lejn it-Tramuntana. Fi tmiem dan il-proġett, dan ikun jippermetti li t-tieni kumpanija tal-groundhandling biex tidħol fis-suq tal-groundhandling u twettaq it-tneħħija tas-silġ u l-immaniġġar tar-rampa.
                        
                     
                           —
                        
                        
                           Estensjoni tal-Moll tan-Nofsinhar fit-Terminal tal-Passiġġieri (fl-2016–2019): il-kapaċità tal-magni tar-raġġi X tal-bagolli li se jittajru se tiżdied u se jinbnew kmamar addizzjonali fejn il-persunal tal-groundhandling ikun jista' jbiddel, li jkun jippermetti wkoll li tidħol fis-suq it-tieni kumpanija tal-groundhandling.
                        
                     
                           —
                        
                        
                           Kostruzzjoni tal-Istazzjon tal-Parkeġġ (fl-2017–2018): tiġi miżjuda ż-żona tal-parkeġġ għall-impjegati tat-tieni kumpanija tal-groundhandling.
                        
                     
         
               (18)
            
            
               Abbażi tal-kunsiderazzjonijiet t'hawn fuq u skont l-informazzjoni għad-dispożizzjoni tagħha, il-Kummissjoni tqis li l-awtoritajiet Estonjani wrew li mhux possibbli li jiġi akkomodat it-tieni groundhandler minn parti terza flimkien mad-dipartiment tas-servizzi tal-groundhandling tal-ajruport sakemm jitlestew il-proġetti ta' kostruzzjoni kif deskritt hawn fuq.
            
         
               (19)
            
            
               Ġew ikkunsidrati wkoll il-fatti li fl-ajruport ta' Tallinn s-suq huwa miftuħ fir-rigward tal-kategoriji tal-groundhandling kollha ħlief l-immaniġġar tal-bagolli u tar-rampa, li l-limitazzjonijiet previsti mill-eżenzjonijiet japplikaw b'mod mhux diskriminatorju għal kull fornitur (potenzjali) ta' servizzi ta' groundhandling, minbarra d-dipartiment tas-servizzi ta' groundhandling tal-ajruport, li sal-lum l-ebda fornitur tas-servizzi tal-groundhandling jew utent tal-ajruport ma għamel talba sabiex ikun intitolat li jwettaq attivitajiet tal-immaniġġar tal-bagolli jew l-immaniġġar tar-rampa fl-ajruport ta' Tallinn.
            
         
               (20)
            
            
               L-Artikolu 9(1)(b), li jirriżerva l-forniment tas-servizzi għal fornitur wieħed, ma jistax jaqbeż is-sentejn u jista' jiġi estiż b'perjodu wieħed ta' mhux aktar minn sentejn. Dan huwa l-qafas li fih din l-eżenzjoni ġiet mogħtija mill-awtoritajiet Estonjani. It-tiġdid ġie nnotifikat fl-istess waqt tan-notifika tad-deċiżjoni ta' eżenzjoni u ġie analizzat mill-Kummissjoni fil-kamp ta' applikazzjoni tal-proċedura attwali u ta' din id-Deċiżjoni.
            
         
               (21)
            
            
               Fl-aħħar nett, b'mod partikolari minħabba s-sitwazzjoni preżenti fl-Ajruport ta' Tallinn, il-limitazzjonijiet ta' dawk l-eżenzjonijiet f'termini tal-materjal u tal-kamp ta' applikazzjoni temporali kif ukoll tal-miżuri meħuda biex jingħelbu dawn l-ostakli, il-Kummissjoni tqis li l-eżenzjonijiet ma għandhomx jippreġudikaw indebitament l-għanijiet tad-Direttiva, ma jagħtux lok għal distorsjonijiet fil-kompetizzjoni bejn il-fornituri ta' servizzi ta' groundhandling u/jew l-utenti tal-ajruport li jimmaniġġaw is-servizzi huma stess, u ma għandhomx jestendu aktar milli meħtieġ, skont it-tieni subparagrafu tal-Artikolu 9(2) tad-Direttiva.
            
         
               (22)
            
            
               Din id-Deċiżjoni hija mingħajr preġudizzju għall-Artikolu 102 tat-Trattat dwar il-Funzjonament tal-Unjoni Ewropea li jipprojbixxi kull abbuż minn impriża waħda jew iktar minn pożizzjoni dominanti fi ħdan is-suq intern jew f'parti sostanzjali bħala inkompatibbli mas-suq intern sa fejn tista' taffettwa l-kummerċ bejn l-Istati Membri.
            
         5.   KONKLUŻJONI
   
   
               (23)
            
            
               Għalhekk, fid-dawl tar-riżultat tal-eżami mwettaq mill-Kummissjoni u wara li ġiet ikkonsultata r-Repubblika tal-Estonja, id-deċiżjoni ta' eżenzjoni meħuda minn dak l-Istat Membru skont l-Artikolu 9(1)(b) tad-Direttiva li tirrigwarda l-Ajruport ta' Tallinn u li ġiet innotifikata lill-Kummissjoni b'email tal-14 ta' Frar 2017, u b'ittra li waslet fis-7 ta' Marzu 2017, jenħtieġ li tiġi approvata.
            
         
               (24)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Konsultattiv imsemmi fl-Artikolu 10 tad-Direttiva,
            
         ADOTTAT DIN ID-DEĊIŻJONI:
   Artikolu 1
   Id-deċiżjoni ta' eżenzjoni meħuda mir-Repubblika tal-Estonja skont l-Artikolu 9(1)(b) tad-Direttiva 96/67/KE li tirrigwarda l-Ajruport ta' Tallinn u li ġiet innotifikata lill-Kummissjoni b'email tal-14 ta' Frar 2017 u b'ittra li waslet fis-7 ta' Marzu 2017, hija b'dan approvata.
   Artikolu 2
   Din id-Deċiżjoni hija indirizzata lir-Repubblika tal-Estonja.
   
      Magħmul fi Brussell, is-7 ta' Ġunju 2017.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 272, 25.10.1996, p. 36.
   
      (2)  ĠU C 98, 29.3.2017, p. 3.
   
      (3)  L-Artikolu 6(2) tad-Direttiva jgħid hekk: “L-Istati Membri jistgħu jillimitaw in-numru ta' fornituri awtorizzati li jipprovdu l-kategoriji ta' servizzi ta' groundhandling li ġejjin:
   
               —
            
            
               maniġġar tal-bagolli,
            
         
               —
            
            
               maniġġar tar-rampa,
            
         
               —
            
            
               maniġġar tal-karburanti u żjut,
            
         
               —
            
            
               maniġġar ta' merkanzija u posta fir-rigward tal-maniġġjar fiżiku tal-merkanzija u l-posta, sew dawk li jidħlu jew dawk li joħorġu, bejn it-terminal tal-ajru u l-inġenju tal-ajru.
            
         M'għandhomx iżda, jillimitaw in-numru għal anqas minn tnejn għal kull kategorija ta' servizz ta' groundhandling”.